  Виталий Пронин Глазов ёросысь "Чупчи гуръёс" ансамбль уйпалъёслэсь кырзанъёссэс быдэстэ.Глазовысь В. Короленко нимо библиотекаын удмурт кыллы, Литературалэн арезлы, «Удмурт дунне» газетлы 100 ар но Глазысь «Инднакар» газетлы 25 ар тырмонзылы сӥзьыса, шаертодонъя марафон ортчиз.   «Ӟеч-а, бур-а, удмурт книга!» адӟытонын тодматскыны луиз Глаз палась чебересь интыосын, Донды но Иннакар городищеосын. Глазысь 25 номеро нылпи садысь тэшкылиос паймымон чебер  эктон быдэстӥзы. Соос котькуд выросэнызы но манеренызы вашкала Иднакарез возьматыны тыршизы.Мукет залын, чузъяськизы удмурт но ӟуч кылын гожтэм кылбуръёс но кырӟанъёс. Отчы ачиз Лӧпшо Педунь потӥз. Со «Глазовский книговорот» промо-акциез усьтӥз, Глаз палась гожъясьёсын тодматӥз. Туэ 19-тӥ тулыспалэ вордскемез дырысен 81 арес тырмысал тодмо удмурт кылбурчилы Флор Васильевлы. Солы сӥзьыса, уно кырӟанъёс но кылбуръёс чузъяськизы. Чупчи котырын улӥсьёс котьку ик данъясько Флор Ивановиченызы.25 ар ӵоже ини «Иднакар» газет уйпалась удмурт лыдӟисьёс доры пӧсь иворъёсты вуттэ. Удысазы шугъяськытӥсь юанъёс пумысен вераськиз валтӥсь редактор Надежда Золотарёва.Улонзэ Глаз карен герӟаз - В. Короленко нимо пединститутын дышетӥз, крезьгурчи, Россия Федерациысь культура удысысь дано ужась Геннадий Матвеев. Туэ Геннадий Николаевичлы вордскемез дырысен 85 ар тырмысал. Библиотекаын ужасьёс Геннадий Матвеевлэн творчествоеныз но улэм-вылэменыз тодматӥзы. Вордскемын но быдэ вуэмын со Пичи Пурга ёросысь Уча черкогуртын. Крезьгурчилэсь кырӟанъёссэ быдэстӥзы Качкашур, Слудка но Кочиш культура юртъёсысь хоре ветлӥсь нылкышноос. Крезьгурчи ӟеч кусып возе вылэм кылбурчиен Флор Васильевен. Геннадий Николаевичез глаз палъёс ноку уз вунэтэ, сое сӥлы карыса, пединститут доры мемориал пул шуккемын. 2011-тӥ арысен, крезьгурчилы сӥзьыса, ёросын кырӟась коллективъёс фестиваль ортчытъяло.Та музъем вылын ик  Качкашур гуртын вордскемын Удмуртиысь дано артист Михаил Ворончихин. Аспал адямизэс глазъёс данъяса но яратыса пумитазы.  Артист «Айкай» ансамбльын кырӟась эшъёсыныз ӵош глазъёслы бадӟым концерт сётӥз.«Удмурт дунне» газетлы сӥзем ужрадэ удмурт кылэз гажасьёс, дышетӥсьёс но школаын дышетскись нылпиос пыриськизы. Библиотекаын ужасьёс вакчияк газетлэн историеныз тодматӥзы. Егитъёслэн «Пумитан» но арлыдоослэн «Чупчи гуръёс»  ансамбльёссы шулдыресь кырӟанъёсты быдэстӥзы. Дондыкар но Адам школаосысь удмурт кыллы но литературалы дышетӥсьёс Раиса Резенова но Глафира Седова, бордазы тодосчи Люция Волкова но итӥськиз,  газетын ужасьёслы ужазы бадӟымесь азинсконъёс сӥзизы, ми палъёсты но ӵемгес мед гожъялозы, шуизы.- Милям таӵе марафонмы, 9-тӥ арзэ ортче ини, - вера библиотекаын ужась Елена Мишина. - Туэ со туж узыр пӧрмиз.Любовь Тихонова Теги: 100ар Индна пумиськон  